SL Uradni list Evropske unije L 19/6

IZVEDBENA UREDBA KOMISIJE (EU) 2018/108

z dne 23. januarja 2018

o nujnem ukrepu v obliki pomoči za kmete zaradi poplav in močnega deževja na nekaterih območjih v Litvi, Latviji, Estoniji in na Finskem

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 221(1) Uredbe,

ob upoštevanju naslednjega:

(1) Med avgustom in oktobrom 2017 je Litvo, Latvijo, Estonijo in južni del Finske zajelo močno deževje, ki je povzročilo poplave na precejšnjem delu ornih zemljišč v omenjenih državah članicah. Skupna količina padavin od avgusta do oktobra 2017 je bila veliko večja od povprečja. Doslej še ni bilo takšnega neobičajno obilnega deževja, ki bi trajalo tako dolgo. Poleg tega so bili zaradi zgodnjega začetka zime s snežnimi padavinami in nizkimi temperaturami razmere za setev izjemno neugodne. Zaradi tega ni bilo mogoče izvesti pomembnega dela sedanje in prihodnje zimske setve za žetev za tržno leto 2018/2019.

(2) Prihodnja izguba dohodka za kmete s kmetijskimi gospodarstvi na prizadetih območjih, ki bo nastala zaradi hektarjev, ki niso dostopni za setev, ter tistih, ki so bili že posejani in izgubljeni v hudih poplavah, bo prizadetim kmetom v Litvi, Latviji, Estoniji in na Finskem pri žetvi v prihodnjem tržnem letu 2018/2019 povzročila pomembno in izredno škodo. To je specifičen problem v smislu člena 221 Uredbe (EU) št. 1308/2013. Tega specifičnega problema ni mogoče obravnavati z ukrepi iz člena 219 ali 220 navedene uredbe, saj se ne nanaša specifično na obstoječe motnje na trgu ali izrecno grožnjo takšnih motenj niti se ne nanaša na ukrepe za boj proti širitvi bolezni živali ali izgubi zaupanja potrošnikov zaradi tveganj za zdravje ljudi, živali ali rastlin.

(3) Kot izredni ukrep bi bilo treba zagotoviti finančno nadomestilo za upravičene hektarje na prizadetih območjih, da se nadomestijo prihodnje gospodarske izgube v zvezi s prihodnjim tržnim letom žetve 2018/2019.

(4) Z vidika tržne stabilnosti Unije je v interesu Unije, da se ukrepi uporabijo samo za tiste kmete, ki bodo izgubili dohodek zaradi izgub območij za zimsko setev. Pomoč bi morala biti poleg tega omejena na najbolj prizadete kmete. Kmet bi moral šteti za najbolj prizadetega, če odstotek izgub območij za zimsko setev v eni državi članici znaša vsaj 30 odstotkov njegovih skupnih območij za zimsko setev v tisti državi članici. Za preprečitev tveganja čezmernih nadomestil bi bilo treba poleg tega omejiti pomoč na upravičen hektar, ki ga zaradi poplav ni mogoče uporabiti za zimsko setev. Zato odločitev zadevnih držav članic o znesku pomoči na upravičen hektar ne bi smela presegati povprečnega zneska neposrednega plačila na hektar v koledarskem letu 2017 v teh državah članicah. Skupni znesek pomoči in skupna dodeljena proračunska sredstva bi morala temeljiti na informacijah, prejetih od zadevnih držav članic glede števila hektarjev, ki so jih prizadele poplave in močno deževje.

(5) Za preprečitev tveganja dvojnega financiranja se nastale izgube hektarjev ne bi smele nadomestiti že s kakršno koli obliko državne pomoči ali zavarovanja, pomoč pa bi bilo treba omejiti na upravičene hektarje, za katere sicer za to izgubo ni bil prejet noben finančni prispevek Unije.

(6) Zadevnim državam članicam bi moralo biti dovoljeno, da odobrijo dodatno pomoč pod pogoji in v rokih, ki jih določa ta uredba.

(7) Pomoč se lahko odobri le na podlagi zahtevka, vloženega v skladu z metodami in roki, ki jih določa nacionalno pravo v zadevni državi članici.

(8) Pristojni organi bi morali sprejeti vse potrebne ukrepe in izvesti vse preglede ter ustrezno obveščati Komisijo. Zlasti bi morali navedeni pregledi vključevati preglede glede upravičenosti in pravilnosti vloge za pomoč. Število upravičenih hektarjev bi bilo treba nadzorovati na podlagi vseh primernih sredstev, ki so na voljo pristojnim organom, vključno s pregledi na kmetijah.

(9) Nujni ukrep bi moral biti omejen na obdobje največ 12 mesecev od datuma začetka veljavnosti te uredbe.

(10) Zaradi zagotovitve dobrega proračunskega upravljanja ukrepa in pravočasnega izplačila kmetom bi morala biti do delnega financiranja Unije upravičena samo tista izplačila upravičencem, ki jih zadevne države članice izvedejo do najpozneje 30. septembra 2018. Člen 5(2) Delegirane uredbe Komisije (EU) št. 907/2014 (2) se ne bi smel uporabljati.

(11) Da bi zadevne države članice Uniji omogočile spremljanje učinkovitosti tega nujnega ukrepa, bi morale Komisiji sporočiti podrobne podatke o njegovem izvajanju. Da bi te države članice Uniji omogočile izvedbo finančnega nadzora, bi morale Komisiji sporočiti potrditev izplačil.

(12) Ukrepi iz te uredbe so v skladu z mnenjem Odbora za skupno ureditev kmetijskih trgov –

SPREJELA NASLEDNJO UREDBO:

Člen 1

1. Pomoč Unije je znotraj omejitev členov 2 in 5 na voljo kmetom za hektarje zemljišč v Litvi, Latviji, Estoniji in na Finskem, ki jih ni mogoče uporabiti za zimsko setev ali so bili že posejani za žetev tržnega leta 2018/2019 in izgubljeni zaradi močnega deževja in poplav med avgustom in oktobrom leta 2017 v navedenih državah članicah, če:

(a) ti hektarji zemljišč znašajo vsaj 30 % kmetovega skupnega območja za zimsko setev v zadevni državi članici;

(b) kmetje poleg pomoči iz te uredbe za isto izgubo niso prejeli nobene državne pomoči, zavarovanja ali pomoči, financirane iz prispevka Unije.

2. Število upravičenih hektarjev na kmeta določijo zadevne države članice v skladu s pogoji iz odstavka 1.

Člen 2

1. Pod pogoji iz odstavkov 2 in 4 se vsaka zadevna država članica odloči glede zneska pomoči na upravičen hektar.

2. Izdatki Unije v skladu s členom 1 ne presegajo skupnega zneska:

(a) 9 120 000 EUR za Litvo;

(b) 3 460 000 EUR za Latvijo;

(c) 1 340 000 EUR za Estonijo;

(d) 1 080 000 EUR za Finsko.

3. Zadevne države članice lahko dodelijo dodatno podporo za upravičene hektarje iz člena 1(2) do največ 100 % zneska, določenega v skladu z odstavkom 1 tega člena.

Države članice dodatno podporo izplačajo najpozneje do 30. septembra 2018.

4. Vsota pomoči iz člena 1 in, kjer je to primerno, dodatne podpore iz odstavka 3 tega člena ne presega, za vsako državo članico, vsote neposrednega plačila, izračunanega tako, da se nacionalna sredstva, določena za koledarsko leto 2017 za tisto državo članico v Prilogi II k Uredbi (EU) št. 1307/2013 Evropskega parlamenta in Sveta, (3) delijo s skupnim številom upravičenih hektarjev, prijavljenih v koledarskem letu 2017 v zadevni državi članici v skladu s točko (a) člena 72(1) Uredbe (EU) št. 1306/2013 Evropskega parlamenta in Sveta (4).

Člen 3

Pomoč iz člena 1 se izplača na podlagi zahtevka, ki ga kmetje z upravičenimi hektarji vložijo v skladu z metodami in roki, določenimi v nacionalnem pravu zadevne države članice.

Člen 4

Zadevne države članice sprejmejo vse potrebne ukrepe, vključno z izčrpnimi upravnimi pregledi in pregledi na kraju samem v skladu s členoma 58 in 59 Uredbe (EU) št. 1306/2013, da se zagotovi skladnost s pogoji iz te uredbe. Države članice pred odobritvijo pomoči izvedejo zlasti:

(a) upravne preglede vseh zahtevkov za pomoč, vključno: (i) z upravičenostjo prosilca; (ii) s številom upravičenih hektarjev v skladu s členom 1(2) na podlagi pregledov na kmetijah, pretekle evidence ter integriranega administrativnega in kontrolnega sistema v skladu z Izvedbeno uredbo Komisije (EU) št. 809/2014 (5); (iii) s preverbo, da upravičeni prosilci za iste hektarje niso bili financirani iz drugih virov iz člena 1(1)(b);

(b) preglede na kraju samem na zemljiščih prosilcev.

Pregledi na kraju samem zajemajo vsaj 5 % skupne zahtevane pomoči.

Člen 5

1. Odhodki v zvezi s plačili na podlagi te uredbe so upravičeni do financiranja Unije samo, če so bila navedena plačila upravičencem izvršena najpozneje do 30. septembra 2018.

2. Člen 5(2) Delegirane uredbe (EU) št. 907/2014 se ne uporablja.

Člen 6

1. Zadevne države članice najpozneje 60 dni po datumu začetka veljavnosti te uredbe Komisijo obvestijo o ukrepih, ki jih je treba sprejeti v skladu s členom 4.

2. Zadevne države članice najpozneje 15 mesecev po datumu začetka veljavnosti te uredbe Komisiji pošljejo podrobno poročilo o izvajanju te uredbe, vključno s podatki o izvajanju sprejetih ukrepov in pregledov, izvedenih v skladu s členom 4.

3. Zadevne države članice Komisiji sporočijo potrditev izplačil.

Člen 7

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 23. januarja 2018 Za Komisijo Predsednik Jean-Claude JUNCKER

(1) UL L 347, 20.12.2013, str. 671.

(2) Delegirana uredba Komisije (EU) št. 907/2014 z dne 11. marca 2014 o dopolnitvi Uredbe (EU) št. 1306/2013 Evropskega parlamenta in Sveta v zvezi s plačilnimi agencijami in ostalimi organi, finančnim upravljanjem, potrditvijo obračunov, varščinami in uporabo eura (UL L 255, 28.8.2014, str. 18).

(3) Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).

(4) Uredba (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (ES) št. 814/2000, (ES) št. 1290/2005 in (ES) št. 485/2008 (UL L 347, 20.12.2013, str. 549).

(5) Izvedbena uredba Komisije (EU) št. 809/2014 z dne 17. julija 2014 o pravilih za uporabo Uredbe (EU) št. 1306/2013 Evropskega parlamenta in Sveta v zvezi z integriranim administrativnim in kontrolnim sistemom, ukrepi za razvoj podeželja in navzkrižno skladnostjo (UL L 227, 31.7.2014, str. 69)